Közös javaslat A TANÁCS RENDELETE a szíriai helyzetre tekintettel korlátozó intézkedések meghozataláról szóló 442/2011/EU rendelet módosításáról /* COM/2011/0761 végleges - 2011/0346 (NLE) */





INDOKOLÁS (1) 2011. május 9-én a Tanács elfogadta a Szíriával szembeni korlátozó intézkedésekről szóló 2011/273/KKBP határozatot, valamint a szíriai helyzetre tekintettel korlátozó intézkedések meghozataláról szóló 442/2011/EU rendeletet. (2) 2011. szeptember 2-án a Tanács módosította a 442/2011/EU rendeletet a Szíriával szembeni intézkedések kiterjesztése céljából, ideértve a jegyzékbe történő felvétel kritériumainak kiterjesztését, valamint a nyersolaj Szíriából történő vásárlásának, importjának vagy szállításának tilalmát. 2011. szeptember 23-án a Tanács módosította a 442/2011/EU rendeletet a Szíriával szembeni intézkedések további kiterjesztése céljából, ideértve a nyersolajágazatba történő befektetések tilalmát, új bejegyzések hozzáadását, valamint a szíriai bankjegyek és pénzérmék Szíriai Központi Bank számára történő szállításának tilalmát. 2011. október 13-án a Tanács módosította a 442/2011/EU rendeletet, egy további szervezetet is jegyzékbe véve olyan derogációval, amely korlátozott ideig lehetővé teszi azon befagyasztott pénzeszközök felhasználását, amelyeket e szervezet a jegyzékbe nem vett személyekkel és szervezetekkel folytatott kereskedelem finanszírozásával kapcsolatban utólag kapott. (3) A Tanács most politikai megállapodásra jutott egy további intézkedés elfogadásáról, amely nevezetesen megtiltja, hogy az Európai Beruházási Bank bármilyen kifizetést vagy pénzátutalást teljesítsen a Szíriával fennálló hitelmegállapodások keretében vagy azokkal összefüggésben, valamint rendelkezik a szíriai független projektekkel kapcsolatos valamennyi meglévő technikai segítségnyújtási szerződés felfüggesztéséről. Az érintett hitelmegállapodások és szolgáltatási szerződések magánjogi szerződések. (4) Továbbá a Tanács határozatot hozott a 2011/273/KKBP határozat mellékletének jegyzékében szereplő egyik személy adatainak frissítéséről. (5) Ennek céljából a Tanács határozatot fogad el az Európai Unióról szóló szerződés V. címének 2. fejezete alapján. Következésképpen az Európai Unió külügyi és biztonságpolitikai főképviselője és az Európai Bizottság javaslatot tesz a 442/2011/EU rendelet ennek megfelelő módosítására. (6) Az Európai Beruházási Bank által Szíriának nyújtott hiteleket átfogó uniós költségvetési garancia fedezi, amely a Tanács és az Európai Parlament egymást követő határozatain alapul. Az aláírt jelenlegi kitettség összege 1 372 millió EUR, amelyből 560 millió EUR áll fenn. 2011/0346 (NLE) Közös javaslat A TANÁCS RENDELETE a szíriai helyzetre tekintettel korlátozó intézkedések meghozataláról szóló 442/2011/EU rendelet módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 215. cikkére, tekintettel a Szíriával szembeni korlátozó intézkedések meghozataláról szóló 2011/273/KKBP tanácsi határozatra[1], tekintettel az Unió külügyi és biztonságpolitikai főképviselője és az Európai Bizottság közös javaslatára, mivel: (1) A Tanács 2011. május 9-én elfogadta a szíriai helyzetre tekintettel korlátozó intézkedések meghozataláról szóló 442/2011/EU rendeletet[2]. (2) 2011. szeptember 2-án a Tanács módosította a 442/2011/EU rendeletet a Szíriával szembeni intézkedések kiterjesztése céljából, ideértve a jegyzékbe történő felvétel kritériumainak a pénzkészletek és gazdasági források befagyasztása céljából elfogadott kiterjesztését, valamint a nyersolaj Szíriából történő vásárlásának, importjának vagy szállításának tilalmát. 2011. szeptember 23-án a Tanács módosította a 442/2011/EU rendeletet a Szíriával szembeni intézkedések további kiterjesztése céljából, ideértve a rendeletnek a nyersolajágazatba történő befektetések tilalmával, új bejegyzésekkel, valamint a szíriai bankjegyek és pénzérmék Szíriai Központi Bank számára történő szállításának tilalmával történő kiegészítését. 2011. október 13-án a Tanács ismét módosította a 442/2011/EU rendeletet, egy további szervezetet is jegyzékbe véve olyan derogációval, amely korlátozott ideig lehetővé teszi azon befagyasztott pénzeszközök felhasználását, amelyeket e szervezet a jegyzékbe nem vett személyekkel és szervezetekkel folytatott kereskedelem finanszírozásával kapcsolatban utólag kapott. (3) Tekintettel az emberi jogoknak a szíriai kormány által elkövetett folyamatos és súlyos elnyomására és megsértésére, a Szíriával szembeni korlátozó intézkedésekről szóló 2011/273/KKBP határozat módosításáról szóló 2011/[…]/KKBP tanácsi határozat[3] egy további intézkedést vezet be, nevezetesen megtiltja, hogy az Európai Beruházási Bank bármilyen kifizetést vagy pénzátutalást teljesítsen a Szíriával fennálló hitelmegállapodások keretében vagy azokkal összefüggésben, valamint rendelkezik a szíriai független projektekkel kapcsolatos valamennyi meglévő technikai segítségnyújtási szerződés felfüggesztéséről. (4) Továbbá a 2011/[…]/KKBP tanácsi határozat rendelkezik a 2011/273/KKBP határozat mellékletének jegyzékében szereplő egyik személy adatainak frissítéséről. (5) Ez az intézkedés az Európai Unió működéséről szóló szerződés hatálya alá tartozik, ennélfogva – különösen a tagállamokban tevékenykedő gazdasági szereplők által történő egységes alkalmazásának biztosítása céljából – a végrehajtásához uniós szintű szabályozás szükséges. (6) Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie, ELFOGADTA EZT A RENDELETET: 1. cikk A 442/2011/EU rendelet a következő 3d. cikkel egészül ki: „3d. cikk Az Európai Beruházási Bank a) nem teljesíthet kifizetést vagy pénzátutalást a szíriai állam vagy annak bármely közhatósága és az Európai Beruházási Bank között létrejött hitelmegállapodások keretében vagy azokkal összefüggésben; b) felfüggeszti az a) bekezdésben említett hitelmegállapodások keretében finanszírozott, Szíriában végrehajtandó projektekkel kapcsolatos valamennyi meglévő technikai segítségnyújtási szerződést, amely közvetlenül vagy közvetetten a szíriai állam vagy annak valamely közhatósága javára szolgál.”. 2. cikk A 442/2011/EU rendelet II. melléklete e rendelet mellékletével összhangban módosul. 3. cikk Ez a rendelet az Európai Unió Hivatalos Lapjában való kihirdetésének napján lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, a Tanács részéről az elnök MELLÉKLET A 442/2011/EU rendelet II. melléklete a következőképpen módosul: [1] HL L 121., 2011.5.10., 11. o. [2] HL L 121., 2011.5.10., 1. o. [3] HL L .., 2011.…, ... o.